Olympyske Simmerspullen 2016

De Olympyske Simmerspullen fan 2016 (Portegeesk: Jogos Olímpicos de Verão de 2016), offisjeel bekend as de Spullen fan de XXXI Olympiade, wiene in grut ynternasjonaal sportevenemint yn 'e tradysje fan 'e Olympyske Spullen, dat yn 'e simmer fan 2016 holden waard yn it Brazyljaanske Rio de Janeiro. Hoewol't dizze edysje fan 'e Simmerspullen formeel fan 5 oant 21 augustus rûn, wiene de groepswedstriden fan it frouljusfuotbal al op 3 augustus úteinset, twa dagen foar de iepeningsseremoanje. Oan 'e Spullen diene mear as 11.000 sporters mei út 206 ûnderskate lannen. Foar Kosovo en Súd-Sûdan wie dit har earste dielname ea oan 'e Olympyske Spullen. It evenemint omfieme fierders 306 ûnderdielen yn 28 ferskillende sporten, wêrfan't it meastepart organisearre waard yn of om Rio de Janeiro, wylst in diel 'útbestege' waard oan fiif oare Brazyljaanske stêden, te witten: Belo Horizonte, Brasilia (de haadstêd), Manaus, São Paulo en Salvador. De Spullen fan Rio de Janeiro wiene de earste edysje fan 'e Olympyske Spullen (Simmer- en Winterspullen) dy't yn Súd-Amearika holden waarden, en teffens de earsten dy't yn in Portegeesktalich lân holden waarden. Nei de Olympyske Simmerspullen waarden yn Rio de Janeiro ek de Paralympyske Simmerspullen organisearre.

Organisaasje en swierrichheden
De organisaasje fan 'e Olympyske Simmerspullen fan Rio de Janeiro waard pleage troch ferskate swierrichheden en skandalen. Yn it foarste plak fûn in grut part fan 'e Brazyljanen dat it regear mei de organisaasje fan it evenemint foar miljarden dollars fuortsmiet dy't better brûkt wurde kinnen hiene foar de sûnenssoarch, de nasjonale ynfrastruktuer of it miljeu. Sadwaande wiene der yn 'e oanrin nei en ek noch ûnder de Spullen ferskate grutte demonstraasjes tsjin it sportbarren.

Troch in ekonomyske krisis yn Brazylje kaam fierders de oanlis fan 'e nedige sportfasiliteiten, ynfrastruktuer en de ûnderkommens fan 'e sporters yn 'e knipe. In protte projekten kamen pas luttele dagen foar de iepeningsseremoanje ree en guon bûtenlânske ôffurdigings wiene min te sprekken oer de steat fan har ferbliuwen yn it Olympysk doarp, dêr't nei't it skynt lekkende wetterliedings en bleatlizzende elektrisiteitsbekeabeling fuort njonkeninoar foarkaam. Troch inregearingskrisis wêrby't de Brazyljaanske presidinte Dilma Rousseff in fearnsjier foar de Spullen oan 'e kant waard op beskuldiging fan korrupsje waarden dizze swierrichheden noch oanboaze.

As oft dat noch net genôch wie, hie Brazylje ûnderwilens ek noch te krijen mei in útbraak fan it troch langpoaten oerbrochte sikafirus, dat by ûnberne poppen de oandwaning mikrosefaly feroarsaakje kin (in ferlytsing fan 'e plasse dy't de ûntjouwing fan 'e harsens behinderet). Dat firus is sadwaande yn it bysûnder gefaarlik foar swiere froulju, mar is ek net ûngefaarlik foar oare persoanen. De measte sporters besleaten nettsjinsteande dat risiko dochs nei Brazylje ôf te reizgjen; inkeld yn it manljusgolf wiene der om dizze reden in protte ôfsizzings.

In probleem fan in hiele oare grutte wie de Baai fan Guanabara, dêr't it hurdsilen en wynsurfen holden waard, mar dy't desennialang troch Rio de Janeiro brûkt wie om it rioelwetter op te loazen. It organisearjend komitee hie ûnthjitten dat de baai skjinmakke wurde soe, mar dêr kaam neat fan op 'e hispel en doe't de Olympyske Spullen úteinsetten, wie der inkeld besocht om it driuwend ôffal út it sylwetter te kearen. Ferskate silers seine dat dit it smoarchste wetter wie dêr't se ea op syld hiene, en oaren, dy't oerboard slein of kapseisd wiene, rapportearren neitiid dreech te bestriden bakteriële ynfeksjes.

Ta ein beslút hie it Ynternasjonaal Olympysk Komitee (IOC) syn eigen soargen, mei it Russysk dopingskandaal, dat in skaad oer de Olympyske Simmerspullen fan 2016 smiet. De Russyske atletykploech waard hielendal útsletten fan dielname, mar it IOC besleat in pear dagen foar de iepening fan 'e Spullen dat oare Russyske sporters wol dielnimme mochten as harren respektivelike ynternasjonale sportbûnen dat goedkarden. Dy beslissing kaam it IOC op in protte krityk te stean, net yn it lêste plak fan 'skjinne' atleten, dy't poerlulk wiene dat bewiisde dopingbrûkers dochs talitten waarden. Doe't in pear dagen nei de iepeningsseremoanje it Ynternasjonaal Paralympysk Komitee (IPC) àl besleat om 'e hiele Russyske ploech út te sluten fan dielname oan 'e Paralympyske Simmerspullen fan 2016, pleatste dat de eardere beslissing fan it IOC hielendal yn in nuver ljocht.

Sporten
De folgjende sporten makken diel út fan 'e Olympyske Simmerspullen fan 2016, mei it tal ûnderdielen tusken heakjes. (Offisjeel wiene der 28 sporten, mar dan wurde alle wettersporten as ien sport beskôge en bgl. follybal en strânfollybal ek.)

Kalinder

Dielnimmende lannen
De dielnimmende lannen oan 'e Olympyske Simmerspullen fan 2016, mei it tal yndividuële sporters oanjûn.

Medaljespegel
 1 Feriene Steaten  46 37 38 121 2 Grut-Brittanje  27 23 17 67 3 Sina  26 18 26 70 4 Ruslân  19 18 19 56 5 Dútslân  17 10 15 42 6Japan 12 8 21 41 7 Frankryk  10 18 14 42 8Súd-Koreä 9 3 9 21 9Itaalje 8 12 8 28 10[Austraalje 8 11 10 29 11Nederlân 8 7 4 19 12Hongarije 8 3 4 15 13 Brazylje (gastlân)  7 6 6 19 14Spanje 7 4 6 17 15Kenia 6 6 1 13 16Jamaika 6 3 2 11 17Kroaasje 5 3 2 10 18Kuba 5 2 4 11 19Nij-Seelân 4 9 5 18 20Kanada 4 3 15 22 21Oezbekistan 4 2 7 13 22Kazachstan 3 5 9 17 23Kolombia 3 2 3 8 24Switserlân 3 2 2 7 25Iraan 3 1 4 8 26Grikelân 3 1 2 6 27Argentynje 3 1 0 4 28Denemark 2 6 7 15 29Sweden 2 6 3 11 30Súd-Afrika 2 6 2 10 31Oekraïne 2 5 4 11 32Servje 2 4 2 8 33Poalen 2 3 6 11 34Noard-Koreä 2 3 2 735Belgje 2 2 2 6Tailân 2 2 2 6 37Slowakije 2 2 0 4 38Georgje 2 1 4 7 39Azerbeidzjan 1 7 10 18 40Wyt-Ruslân 1 4 4 9 41Turkije 1 3 4 8 42Armeenje 1 3 0 4 43Tsjechje 1 2 7 10 44Etioopje 1 2 5 8 45Sloveenje 1 2 1 4 46Yndoneezje 1 2 0 3 47Roemeenje 1 1 3 548Bachrein 1 1 0 2Fjetnam 1 1 0 2 50Sineesk Taipei 1 0 2 351Bahama's 1 0 1 2Ivoarkust 1 0 1 2 Yndividuele Olympyske Atleten   1 0 1 254 Fidzjy 1 0 0 1 Jordaanje 1 0 0 1 Kosovo 1 0 0 1 Porto Riko 1 0 0 1 Singapoer 1 0 0 1 Tadzjikistan 1 0 0 1 60 Maleizje 0 4 1 5 61 Meksiko 0 3 2 562 Algerije 0 2 0 2 Ierlân 0 2 0 2 64 Litouwen 0 1 3 465 Bulgarije 0 1 2 3 Fenezuëla 0 1 2 367 Yndia 0 1 1 2 Mongoalje 0 1 1 269 Boerûndy 0 1 0 1 Grenada 0 1 0 1 Niger 0 1 0 1 Filipinen 0 1 0 1 Katar 0 1 0 1 74 Noarwegen 0 0 4 475 Egypte 0 0 3 3 Tuneezje 0 0 3 3 77 Israel 0 0 2 278 de Dominikaanske Republyk 0 0 1 1 Eastenryk 0 0 1 1 Estlân 0 0 1 1 de Feriene Arabyske Emiraten 0 0 1 1 Finlân 0 0 1 1 Marokko 0 0 1 1 Moldaavje 0 0 1 1 Nigearia 0 0 1 1 Portegal 0 0 1 1 Trinidad en Tobago 0 0 1 1

 Fryske medaljes 
 medalje  namme  sport  ûnderdiel  datum 20px goud Marit Bouwmeestersilenlaser radial (froulju)16 augustus 20px goud Sanne Weversturnjenbalke (froulju)15 augustus 20px brûns Mechiel Versluis (mei 8 oaren)roeienacht (manlju)13 augustus

 Sjoch ek 
 Paralympyske Simmerspullen 2016

 Keppelings om utens 
 Offisjele webside fan 'e Olympyske en Paralympyske Simmerspullen fan 2016
 Offisjele webside Ynternasjonaal Olympysk Komitee


2016
Kategory:Rio de Janeiro
Kategory:Skiednis fan Brazylje
Kategory:Sportevenemint yn Brazylje
Kategory:Barren yn 2016